I. UVOD

Nedavni teroristični napadi so pokazali, da so njihova ponavljajoča se tarča javni prostori, saj se izkoriščajo naravne ranljivosti teh tako imenovanih „mehkih tarč“ zaradi njihove odprte narave in javnega značaja. To velja za območja za pešce, turistična središča, prometna vozlišča, nakupovalna središča, verske objekte, tržnice na prostem, koncertne dvorane in mestne trge, kot je na primer videti iz napadov v Barceloni, Berlinu, Bruslju, Londonu, Manchestru, Nici in Stockholmu. Poleg bolj zapletenih napadov „visoke intenzivnosti“, v katerih so hkrati uporabljena razstreliva in strelno orožje, so Evropo prizadeli tudi številni „nizkotehnološki“ napadi na javnih prostorih, ki se izvajajo s predmeti za splošno uporabo, kot je vozilo, s katerim lahko terorist zapelje v ljudi, ali nož, s katerim osebo zabode. Tarče so pogosto izbrane z namenom povzročitve množičnih žrtev. Ocene ogroženosti, ki sta jih izdala Europol ter Obveščevalni in situacijski center EU (INTCEN) potrjujejo to usmeritev pri izbiri tarč, ki jo odkrito podžigajo tudi teroristične objave na spletu.

Varovanje javnih prostorov je poseben izziv za države članice. Razlogi za to so velika raznolikost javnih prostorov, ki so bili ali bi lahko bili tarča, saj njihove značilnosti segajo od povsem odprtih prostorov do območij z neko obliko varovanja, poleg tega so akterji, ki so vključeni v varovanje teh območij, zelo raznoliki. Drugi razlogi so tveganje velikega števila žrtev in, kar je še pomembneje, potreba po pravem ravnotežju med izboljšanjem varnosti in ohranjanjem odprte narave javnih prostorov, ki državljanom zagotavlja, da lahko nemoteno živijo vsakdanje življenje.

Za varovanje javnih prostorov so odgovorne predvsem države članice, vendar pa EU zmore in mora storiti več, da bi podprla ta prizadevanja. Kot je bilo napovedano v pismu o nameri Evropskemu parlamentu in predsedstvu Sveta ter v priloženem načrtu za enotnejšo, močnejšo in bolj demokratično Unijo, ta akcijski načrt opisuje ukrepe za usmerjanje in podporo držav članic pri varovanju javnih prostorov na nacionalni, regionalni in lokalni ravni. Načrt je del širšega svežnja protiterorističnih ukrepov, ki bi jih bilo treba izvesti v naslednjih šestnajstih mesecih. Čeprav tveganje nikoli ne bo povsem prenehalo, bodo ti operativni ukrepi v podporo državam članicam pri odkrivanju groženj, zmanjševanju ranljivosti javnih prostorov, blažitvi posledic terorističnih napadov in izboljšanju sodelovanja.

Podpora, ki jo lahko zagotovi EU pri varovanju javnih prostorov je dvojna. Prvič, spodbuja lahko čezmejno izmenjavo dobrih praks prek usmerjenega financiranja (poglavje II) ter mrež strokovnjakov in smernic (poglavje III). Drugič, EU lahko v to delo vključi veliko različnih zainteresiranih strani na lokalni ravni in iz zasebnega sektorja (poglavje IV). Z uporabo skupnega mrežnega pristopa ta akcijski načrt vzpostavlja več forumov za bolj sistematično in strukturirano izmenjavo informacij in dobrih praks za varovanje javnih prostorov. Če je to ustrezno, bo delo na področju varovanja javnih prostorov temeljilo na ukrepih in izkušnjah, pridobljenih na področjih, kot so varovanje kritične infrastrukture ali pripravljenost v primeru kemičnih, bioloških, radioloških in jedrskih varnostnih tveganj, kar zagotavlja nadaljnje sinergije med temi povezanimi področji.

II. FINANCIRANJE EU ZA VAROVANJE JAVNIH PROSTOROV

Druga vrsta podpore držav članic pri varovanju javnih prostorov je financiranje EU, in sicer na podlagi izkušenj in dobrih praks iz drugih držav članic ter z izboljšanjem čezmejnega sodelovanja. To lahko na primer vključuje tudi ukrepe za spodbujanje in podpiranje razvoja inovativne infrastrukture za varnejše javne prostore, ne da bi spremenili njihovo odprto naravo. V ta namen je Komisija okrepila kratko- in srednjeročno dostopnost financiranja EU.

Komisija za reševanje takojšnjih kratkoročnih potreb danes skupaj s tem akcijskim načrtom objavlja razpis za zbiranje predlogov za projekte prek Sklada za notranjo varnost (ISF) – Policija, in sicer v skupnem znesku 18,5 milijona EUR. Iz teh sredstev se bodo financirali nadnacionalni projekti za izboljšanje varovanja javnih prostorov.

Financiranje EU lahko podpira tudi operativno sodelovanje na terenu. Za izboljšanje sodelovanja med organi, ki se prvi odzovejo v primeru terorističnega napada, bo EU v okviru tega razpisa za projekte sodelovanja dala na voljo sredstva, da bi okrepila usklajevanje med organi pregona, civilno zaščito in zdravstvenimi službami v kritičnem obdobju tik po napadu.

To kratkoročno financiranje bo v letu 2018 dopolnjeno s sredstvi v okviru pobude Inovativni ukrepi v mestih kot del Evropskega sklada za regionalni razvoj. Do financiranja so lahko upravičeni ukrepi zagotavljanja fizične odpornosti zgradb, fizičnega varovanja krajev, kjer se zbira veliko ljudi, in spodbujanja „varnosti, vključene v zasnovo“. To bi lahko vključevalo ukrepe za izboljšanje zaščite in povečanje javne varnosti prek zasnove javnih prostorov, osvetlitve in kampanj za ozaveščanje javnosti kot del ukrepov za oživljanje mest. Komisija je 15. septembra 2017 objavila razpis za prijavo interesa za pobudo Inovativni ukrepi v mestih, da bi preučila interes in potencialne zamisli mest pri preizkušanju inovativnih rešitev za varnostne izzive na javnih prostorih. To bo Komisiji pomagalo pri oblikovanju prihodnjih razpisov za zbiranje predlogov na tem področju. Na podlagi tega bo Komisija oktobra 2018 objavila razpis za skupna sredstva v višini do 100 milijonov EUR v okviru pobude Inovativni ukrepi v mestih, pri čemer bo varnost ključna tema.

Pomembno je povečati ozaveščenost upravnih organov, lokalnih organov in upravičencev, odgovornih za upravljanje teh sredstev, glede ranljivosti javnih prostorov, hkrati pa krepiti znanje in razširjanje dobrih praks pri spodbujanju varnosti, vključene v zasnovo. Komisija poziva države članice, mesta in regije, da bolje vključijo varovanje javnih prostorov v infrastrukturne naložbe Evropskega sklada za regionalni razvoj in Kohezijskega sklada.

Urbanistično načrtovanje in projektiranje lahko prispevata k varovanju javnih prostorov. Z amsterdamskim paktom, o katerem so se leta 2016 dogovorili ministri EU, pristojni za mestno politiko, je bila oblikovana agenda EU za mesta, ki je celosten in usklajen pristop k obravnavanju urbane razsežnosti politik EU, nacionalnih politik in zakonodaje. Trenutno zajema 12 prednostnih nalog. Komisija bo oktobra 2017 predlagala temo varnosti na javnih prostorih kot novo partnerstvo z državami članicami, pri čemer se bo osredotočala na boljše znanje, boljše pravno urejanje in boljše financiranje. Komisija poziva države članice in lokalne oblasti, naj podprejo to pobudo.

Ker se grožnje za javne prostore spreminjajo, moramo bolje razumeti trende, tveganja in morebitne blažilne ukrepe. Za to je potrebna pogostejša uporaba povezanih raziskovalnih možnosti. EU je v okviru sedmega okvirnega programa in programa Obzorje 2020 doslej financirala 48 raziskovalnih projektov na področju varnosti, povezanih z varovanjem javnih prostorov, in sicer v skupnem znesku 195 milijonov EUR. Številni projekti že prinašajo rezultate, ki jih je treba razširiti in po potrebi na njihovi podlagi sprejeti naložbe ter jih pretvoriti v konkretne ukrepe. V podporo upoštevanja rezultatov raziskav v zvezi z varovanjem javnih prostorov v praksi bo Komisija vzpostavila izmenjavo informacij med forumom za strokovnjake in Evropsko mrežo organov pregona, pristojnih za tehnološka vprašanja s področja varnosti, ter mrežo strokovnjakov v okviru programa Obzorje 2020.

Potrebne so nadaljnje raziskave za izboljšanje zmogljivosti za odkrivanje eksplozivov, strelnega orožja in drugega orožja ali kemičnih, bioloških, radioloških in jedrskih materialov, ki se vnašajo na javne prostore. Z raziskavami bi bilo treba preučiti tudi učinkovitost različnih ukrepov za zmanjšanje tveganj in opredeliti strategije za zmanjšanje ranljivosti in povečanje odpornosti različnih morebitnih tarč. V zvezi s tem ima posebno vlogo preskušanje. Za izpolnitev teh potreb bodo izvedene prilagoditve raziskovalnih projektov v okviru programa Obzorje 2020.

Cilj Ukrep / končni rezultat Rok Podpora ukrepov držav članic za varovanje javnih prostorov s kratkoročnim financiranjem 18,5 milijona EUR na voljo v okviru Sklada za notranjo varnost To bo vključevalo financiranje projektov sodelovanja za izboljšanje usklajevanja med organi pregona, civilno zaščito in zdravstvenimi službami v kritičnem obdobju tik po napadu. Razpis za zbiranje predlogov objavljen oktobra 2017 Zagotovitev več sredstev iz strukturnih skladov za varovanje javnih prostorov Zagotovitev financiranja v okviru pobude Inovativni ukrepi v mestih kot del Evropskega sklada za regionalni razvoj Razpis za zbiranje predlogov do oktobra 2018

III. MREŽE STROKOVNJAKOV IN SMERNICE EU ZA VAROVANJE JAVNIH PROSTOROV

Države članice imajo različne pristope in izkušnje pri varovanju javnih prostorov. EU jim lahko ponudi podporo pri odzivanju na vse večje izzive pri varovanju javnih prostorov z zagotavljanjem forumov za izmenjavo povezanih znanj in dobrih praks. To je treba zagotoviti na vseh ustreznih ravneh – na politični ravni, na ravni strokovnjakov za pregon ter na bolj operativni ravni specializiranih policijskih enot, ki se ukvarjajo z varovanjem javnih prostorov. Kot je bilo napovedano v Devetem poročilu o napredku pri vzpostavljanju učinkovite in prave varnostne unije in kot je opozorila tudi celovita ocena varnostne politike EU, ta izmenjava temelji na mrežnem pristopu, da se omogoči bolj strukturirana izmenjava dobrih praks za črpanje izkušenj iz preteklih napadov, oblikovanje smernic in izmenjavo inovativnih rešitev za izboljšanje varovanja javnih prostorov.

Na ravni politike je Komisija nedavno ustanovila skupino za politiko EU za zaščito mehkih tarč, da se pospešita sodelovanje in usklajevanje med državami članicami. Skupina bo združevala oblikovalce nacionalne politike, izmenjevala in razširjala dobre prakse ter svetovala Komisiji o nadaljnjih ukrepih v zvezi z varovanjem javnih prostorov. Usmerjala bo delo na dveh področjih ukrepanja: na forumu za strokovnjake in forumu za upravljavce (v zvezi s slednjim glej poglavje IV).